Miriam Daniela Ayres Cea drept på jobb i Arendal: Siktet mann varetektsfengslet i fire uker
Nye analyser av bevismaterialet gjør politiet styrket i troen på at de har pågrepet rett mann etter drapet i Arendal. Politiet nekter likevel å svare på flere sentrale spørsmål  Tirsdag morgen ble 35 år gamle Miriam Daniela Ayres Cea drept utenfor apoteket hun jobbet på midt i gågaten i Arendal sentrum. Hun var svensk statsborger, gift og bodde i nabokommunen Grimstad. En mann i 60-årene er siktet for forsettlig drap. Han erkjenner ikke straffskyld. Lørdag ble han varetektsfengslet i fire uker av Agder tingrett.  Politiet fikk også medhold i at mannen skal ha brev- og besøksforbud i fire uker, medieforbud i fire uker og fullstendig isolasjon i to uker. Joakim Boye, mannens forsvarer, sier til Aftenposten lørdag ettermiddag han vil drøfte kjennelsen med sin klient før de tar stilling til om den vil bli påanket.  Det var torsdag kveld politiet sperret av boligen til mannen i 60-årene. Fredag sa politiet til Aftenposten at drapsmistanken mot ham er styrket.  – Vi har analysert mer av bevismaterialet nå enn det vi hadde da han ble pågrepet torsdag kveld, sa politiadvokat Vanja Bruvoll fredag kveld. Mannen ble fremstilt for varetektsfengsling lørdag. Politiet ba om fire uker med fulle restriksjoner og fikk fullt medhold. De mener det foreligger stor bevisforspillelsesfare i saken. Begjærte seg løslatt Den drapssiktede mannen motsatte seg fengsling, og begjærte seg løslatt i fengslingsmøtet. Han har også nektet å bli avhørt av politiet og det er ikke planlagt noen nye avhør de nærmeste dagene, sier Bruvoll til Aftenposten.  – Vi er på tilbudssiden og han kan via sin forsvarer si fra når som helst. Vi stiller opp, sier Bruvoll.  Ifølge politiet har mannen som er pågrepet ingen relasjon til 35-åringen. Hun var med andre ord trolig et tilfeldig offer. Politiet har så langt gått ut med svært lite til offentligheten om det som har skjedd. De vil heller ikke svare på flere helt sentrale spørsmål, som politiet vanligvis svarer på i drapssaker.  Snart fire døgn etter drapet er det fortsatt mange ubesvarte spørsmål der politiet er tause i svarene sine. Er det vitner til drapet? Politiet gikk tidlig ut og sa at det ønsker å komme i kontakt med personer som har beveget seg eller oppholdt seg i området ved Boots Apotek tirsdag morgen.  Men fredag vil de ikke kommentere om det er vitner som har sett selve hendelsen eller deler av det som skjedde. De vil heller ikke si om det er vitner som har sett den siktede mannen utenfor apoteket.  – Dette er detaljer i etterforskningen vi ikke ønsker å gå inn på, sier politiadvokat Vanja Bruvoll i Agder politidistrikt. Har de drapet på video?  Drapet skjedde utenfor et Boots apotek som ligger midt i Arendal sentrum der det er mange butikker og flere overvåkingskameraer. De har også bedt personer som har kamera på bilen som gjør opptak, og som har vært i området med bilen, om å ta kontakt. Men fredag vil de ikke svare på om de har sikret seg hendelsen på video eller om de har en video som knytter den siktede mannen til stedet eller drapet.  – Dette er detaljer i etterforskningen vi ikke kommer til å kommentere, sier Bruvoll.  Hvilket våpen ble brukt? Lokalavisen Agderposten har tidligere denne uken skrevet at de har fått bekreftet at drapsvåpenet er funnet, og at dette er en kniv. Det vil politiet imidlertid ikke si noe om offentlig. – Beslag kommer vi ikke til å kommentere, sier Bruvoll til Aftenposten fredag kveld.  Hva skjedde egentlig den morgenen? Politiet mener drapet har funnet sted mellom klokken 08.45 og 09.15, tirsdag formiddag. 35-åringen hadde begynt på jobb.  Men de vil ikke si noe mer om hva de mener skal ha skjedd, eller hvordan kvinnen skal ha blitt drept. Det vil de heller ikke fredag kveld.  – Vi vil ikke si noe mer om det. Det er rett i kjernen av etterforskningen, sier Bruvoll. Først helt åpent Politiet fikk først melding om at kvinnen var skadet. Det ble forsøkt livreddende hjelp, men 35-åringen døde.  Hele den første dagen sa politiet at de ikke visste om det kunne være en ulykke eller om det hadde skjedd noe straffbart. Det mente det var helt åpent hva de sto overfor.  Det var først dagen etter, onsdag denne uken, det ble startet drapsetterforskning. Gjerningspersonen var fortatt ukjent. Og torsdag morgen hadde politiet fortsatt ingen mistenkt i saken.  Torsdag kveld offentliggjorde politiet at de hadde pågrepet og siktet en mann for drapet. Etter det Aftenposten kjenner til er mannen i 60-årene og bor i Arendal, noen kilometer fra sentrum. 
En mann i 60-årene er siktet for drapet på Miriam Daniela Ayres Cea i Arendal. Han blitt varetektsfengslet i fire uker, men erkjenner ikke straffskyld. Den siktede har nektet avhør og har ingen kjent relasjon til offeret. Politiet mener drapsofferet trolig var tilfeldig. Selv om politiet har styrket mistanken mot den siktede, er det mange ubesvarte spørsmål rundt drapet, og enkelte detaljer fra etterforskningen nekter de å kommentere.